PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/053	Bratislava 25. 11. 2009	

Protimonopolný úrad Slovenskej republiky, odbor koncentrácií v správnom konaní č. 0030/OK/2009 začatom dňa 05.10.2009 na základe oznámenia o koncentrácii podľa § 10 ods. 10 zákona podnikateľom Flextronics International Ltd. so sídlom One Marina Boulevard, #28-00, Singapur 018989 prostredníctvom právneho zástupcu Mgr. Tomáša Marettu, advokáta advokátskej kancelárie Čechová & Partners so sídlom Štúrova 4, 811 04 Bratislava vo veci zámeru koncentrácie podnikateľa Flextronics International Ltd. so sídlom One Marina Boulevard, #28-00, Singapur 018989 a podnikateľa Stribel Production GmbH so sídlom Benzstr. 2, 72636 Frickenhausen, Nemecko, podnikateľa HS-Elektronik GmbH so sídlom Benzstr. 2, 72636 Frickenhausen, Nemecko, podnikateľa Stribel Czech s.r.o. so sídlom Klimentská 46/1216, 110 02 Praha 1 – Nové Město, Česká republika, podnikateľa Stribel Ireland Ltd. so sídlom 5th Floor, 75 St. Stephen`s Green, Dublin 2, Severné Írsko a podnikateľa Stribel Hungary Korlátolt Felelősségü Társaság so sídlom Gyár utca 10., 8060 Mór, Maďarsko

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou, ktorá má vzniknúť podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o kúpe majetku a akcií medzi Stribel Production GmbH, HS-Elektronik GmbH, Striebel Czech S.R.O., Striebel Ireland Ltd., Striebel Hungary Kft. a Alcoa Inc. a Flextronics International Krt., Flextronics Design S.R.O., Flextronics International Cork B.V., Flextronics International GmbH (Austria), Sidler Automotive GmbH & Co. KG a Flextronics International Ltd. týkajúcej sa akcií a majetku tvoriacich Podnik Stribel, návrh ktorej bol úradu predložený listom č. 3927/2009 zo dňa 26.10.2009 a jej základné podmienky a uzavretie boli dojednané v dokumente Predbežná dohoda vo forme akceptovanej písomnej ponuky (Letter of Intent) zo dňa 17.07.2009 spoločnosťou Flextronics International Kft. so sídlom Munkás U. 28, Tab H-8660, Maďarsko a spoločnosťou Alcoa Automotive GmbH, v dôsledku čoho podnikateľ Flextronics International Ltd. so sídlom One Marina Boulevard, #28-00, Singapur 018989 nadobudne nepriamu výlučnú kontrolu nad časťou podniku podnikateľa Stribel Production GmbH so sídlom Benzstr. 2, 72636 Frickenhausen, Nemecko, nad časťou podniku podnikateľa HS-Elektronik GmbH so sídlom Benzstr. 2, 72636 Frickenhausen, Nemecko, nad časťou podniku podnikateľa Stribel Czech s.r.o. so sídlom Klimentská 46/1216, 110 02 Praha 1 – Nové Město, Česká republika, nad časťou podniku podnikateľa Stribel Ireland Ltd. so sídlom 5th Floor, 75 St. Stephen`s Green, Dublin 2, Severné Írsko a nad podnikom podnikateľa Stribel Hungary Korlátolt Felelősségü Társaság so sídlom Gyár utca 10., 8060 Mór, Maďarsko. 

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 05.10.2009 doručené listom č. 3605/2009 oznámenie koncentrácie (ďalej len „Oznámenie koncentrácie“) podľa § 10 ods. 10 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Flextronics International Ltd. so sídlom One Marina Boulevard, #28-00, Singapur 018989 (ďalej len „Flextronics“) prostredníctvom splnomocneného právneho zástupcu Mgr. Tomáša Marettu, advokáta advokátskej kancelárie Čechová & Partners so sídlom Štúrova 4, 811 04 Bratislava (ďalej len „právny zástupca“).
Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa § 10 ods. 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.
Na základe vyššie uvedeného sa dňa 05.10.2009 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0030/OK/2009 vo veci koncentrácie, ktorá podľa Oznámenie koncentrácie spočíva v získaní nepriamej výlučnej kontroly spoločnosti Flextronics prostredníctvom spoločnosti Flextronics International Kft. so sídlom Munkás U. 28, Tab H-8660, Maďarsko (ďalej len „Flextronics Hungary“) nad časťou podniku spoločnosti Stribel Production GmbH so sídlom Benzstr. 2, 72636 Frickenhausen, Nemecko (ďalej len „Stribel Production“), prostredníctvom spoločnosti Flextronics Hungary nad časťou podniku spoločnosti HS-Elektronik GmbH so sídlom Benzstr. 2, 72636 Frickenhausen, Nemecko (ďalej len „HS-Elektronik“), prostredníctvom spoločnosti Flextronics Design s.r.o. so sídlom Tuřanka 115, 627 32 Brno, Česká republika (ďalej len „Flextronics Czech“) nad časťou podniku spoločnosti Stribel Czech s.r.o. so sídlom Klimentská 46/1216, 110 02 Praha 1 – Nové Město, Česká republika (ďalej len „Stribel Czech“), prostredníctvom spoločnosti Flextronics International Cork B.V. so sídlom Maashesewg 87 5804AB, Holandsko (ďalej len „Flextronics Cork“) nad časťou podniku spoločnosti Stribel Ireland Ltd. so sídlom 5th Floor, 75 St. Stephen`s Green, Dublin 2, Severné Írsko (ďalej len „Stribel Ireland“) a prostredníctvom spoločnosti Flextronics International GmbH so sídlom Flextronics, Office Park I, Top B 07/02, A- 1300 Vienna Airport, Viedeň, Rakúsko (ďalej len „Flextronics Austria“) nad podnikom spoločnosti Stribel Hungary Korlátolt Felelősségü Társaság so sídlom Gyár utca 10., 8060 Mór, Maďarsko (ďalej len „Stribel Hungary“), a to na základe Zmluvy o kúpe majetku a akcií medzi Stribel Production GmbH, HS-Elektronik GmbH, Striebel Czech S.R.O., Striebel Ireland Ltd., Striebel Hungary Kft. a Alcoa Inc. a Flextronics International Krt., Flextronics Design S.R.O., Flextronics International Cork B.V., Flextronics International GmbH (Austria), Sidler Automotive GmbH & Co. KG a Flextronics International Ltd. týkajúcej sa akcií a majetku tvoriacich Podnik Stribel, ktorej návrh bol úradu predložený listom č. 3927/2009 zo dňa 26.10.2009 (ďalej len „Zmluva o kúpe majetku a akcií“), pričom na základných podmienkach a uzavretí Zmluvy o kúpe majetku a akcií sa spoločnosť Flextronics prostredníctvom spoločnosti Flextronics Hungary ako budúci kupujúci a spoločnosť Alcoa Automotive GmbH ako budúci predávajúci dohodli v dokumente Predbežná dohoda vo forme akceptovanej písomnej ponuky (Letter of Intent) dňa 17.07.2009 (ďalej len „Predbežná dohoda“). O začatí predmetného správneho konania úrad informoval spoločnosť Flextronics listom č. 3853/PMÚ SR/2009 zo dňa 22.10.2009.
Vyššie uvedeným listom úrad tiež informoval spoločnosť Flextronics o skutočnosti, že Oznámenie koncentrácie nie je úplné podľa § 10 ods. 12 zákona a Vyhlášky Protimonopolného úradu Slovenskej republiky č. 204/2009 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“) a lehota na vydanie rozhodnutia podľa    § 11 zákona neplynie.
S Oznámením koncentrácie bol úradu doručený i dokument Predbežná dohoda uzavretý dňa 17.07.2009, z ktorého vyplýval záujem spoločnosti Flextronics nadobudnúť prostredníctvom výlučne kontrolovanej dcérskej spoločnosti Flextronics Hungary alebo inej plne kontrolovanej dcérskej spoločnosti spoločnosti Flextronics, majetok spoločnosti Stribel Production, spoločnosti HS Elektronik, spoločnosti Stribel Czech, spoločnosti Stribel Ireland, spoločnosti a obchodný podiel v spoločnosti Stribel Hungary, pričom predložený dokument Predbežná dohoda neobsahoval jasnú špecifikáciu predmetu kúpy a predaja danej transakcie.
Následne spoločnosť Flextronics listom č. 3927/2009 zo dňa 26.10.2009 predložila úradu návrh Zmluvy o kúpe majetku a akcií, z ktorej vyplynula presná špecifikácia kúpy a predaja a ubezpečila úrad o skutočnosti, že predmetná transakcia sa týka nadobudnutia kontroly nad časťou podniku spoločnosti Stribel Production, nad časťou podniku spoločnosti HS-Elektronik, nad časťou podniku spoločnosti Stribel Czech, nad časťou podniku Stribel Ireland a nad podnikom Stribel Hungary.
Úrad posudzoval všetky podklady, dokumenty a informácie predložené spoločnosťou Flextronics v Oznámení koncentrácie ako aj v jeho doplneniach a dospel k záveru, že v uvedenom prípade bolo úradu doručené odôvodnenie a písomné podklady osvedčujúce skutočnosti podstatné pre koncentráciu, ktorými spoločnosti ubezpečili úrad o svojom spoločnom zámere uskutočniť navrhovanú koncentráciu a ktorými preukázali úradu, že ich plán navrhovanej koncentrácie je dostatočne konkrétny, pričom výsledkom tohto zámeru bude koncentrácia, ktorá podlieha kontrole úradu.
Podľa § 9 ods. 7 zákona sa ustanovenia zákona týkajúce sa koncentrácie, okrem § 10 ods. 9, sa vzťahujú aj na zámer koncentrácie oznámený úradu podľa § 10 ods. 10 zákona.
Spoločnosť Flextronics listom č. 3988/2009 zo dňa 29.10.2009 doplnila chýbajúce informácie a podklady, čím sa Oznámenie koncentrácie stalo úplným podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala v predmetnom správnom konaní plynúť dňa 30.10.2009, o čom úrad informoval spoločnosť Flextronics listom č. 4004/PMÚ SR/2009 zo dňa 30.10.2009.
Správny poplatok vo výške 3 319 EUR (100 000 Sk) podľa zákona    č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 05.10.2009. 
V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v tomto liste  uvedené v eurách a súbežne sa na informatívne účely uvádzajú aj peňažné sumy v slovenských korunách, a to podľa konverzného kurzu a ďalších pravidiel pre prechod na euro.

Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Flextronics je verejnou akciovou spoločnosťou, ktorej akcie sú kótované na burze cenných papierov NASDAQ: FLEX. Je spoločnosťou, ktorá bola založená podľa právneho poriadku Singapuru a do Registra spoločností a podnikov v Singapure bola zapísaná dňa 31.05.1990 pod registračným číslom 19900266445H. Predmetom činnosti spoločnosti Flextronics je poskytovanie výrobných služieb pre výrobcov originálnych zariadení. Poskytuje najmä moderné služby v oblasti navrhovania a výrobné služby v oblasti elektroniky pre výrobcov originálnych zariadení. Spoločnosť Flextronics poskytuje vertikálne integrované služby v rámci globálneho dodávateľského reťazca, pri ktorých navrhuje, vyrába a dodáva kompletný balík výrobkov a služieb svojim odberateľom. Medzi služby poskytované spoločnosťou Flextronics patrí výroba dosiek s plošnými spojmi a ohybnými spojmi, montáž a výroba systémov, logistika, popredajné služby, návrhárske a inžinierske služby, služby v oblasti výroby originálnych návrhov, návrh a výroba komponentov v oblasti širokého sortimentu výrobkov, z ktorých takmer všetky sú elektronické výrobky. Spoločnosť Flextronics navrhuje, vyrába, opravuje a poskytuje servis na výrobky, ktoré nesú názvy značiek výrobcov originálnych zariadení, ktorí sú odberateľmi spoločností Flextronics.  
Spoločnosť Flextronics nie je kontrolovaná žiadnou osobou ani subjektom. Spoločnosť Flextronics vykonáva priamu alebo nepriamu kontrolu vo viacerých spoločnostiach. Zoznam spoločností, v ktorých spoločnosť Flextronics vykonáva kontrolu je súčasťou spisového materiálu. 
Spoločnosť Flextronics vykonáva nepriamu výlučnú kontrolu v spoločnosti FlexMedical Slovakia s.r.o. so sídlom Laurinská 3, 811 01 Bratislava, IČO: 36 864 978, ktorá je novozaloženou spoločnosťou a v súčasnosti nevykonáva žiadnu podnikateľskú činnosť na území Slovenskej republiky ani na inom území a taktiež nedosahuje žiaden obrat. Spoločnosť Flextronics dosahuje obrat na území Slovenskej republiky výlučne prostredníctvom realizácie svojej produkcie cez odberateľov.  
Spoločnosť Flextronics vykonáva, okrem vykonávania kontroly v iných spoločnostiach, výlučnú kontrolu nad svojimi dcérskymi spoločnosťami Flextronics Hungary, Flextronics Czech, Flextronics Cork a Flextronics Austria, prostredníctvom ktorých realizuje predmetnú transakciu.
Z vyššie uvedených skutočností vyplýva, že spoločnosť Flextronics je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť Stribel Production je spoločnosť s ručením obmedzeným, ktorá je zapísaná v Obchodnom registri B obvodného súdu v Štutgarte pod číslom HRB 225389. Predmetom činnosti spoločnosti je podľa predloženej Spoločenskej zmluvy produkcia elektronických výkonnostných komponentov a systémov pre automobilový priemysel.
Z vyššie uvedených skutočností vyplýva, že spoločnosť Stribel Production je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť HS-Elektronik je spoločnosť s ručením obmedzeným, ktorá je registrovaná na v Obchodnom registri B Obvodného súdu v Štutgarte pod číslom HRB 220931.
Z vyššie uvedených skutočností vyplýva, že spoločnosť HS-Elektronik je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť Stribel Czech je spoločnosť s ručením obmedzeným, ktorá je zapísaná v Obchodnom registri vedenom Mestským súdom v Prahe v oddiele C, vložke 152947. Predmetom činnosti tejto spoločnosti je podľa predloženého výpisu z obchodného registra výroba, obchod a služby neuvedené v prílohách 1 až 3 živnostenského zákona.
Z vyššie uvedených skutočností vyplýva, že spoločnosť Stribel Czech je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť Stribel Ireland je podľa predloženého výpisu z obchodného registra jednočlenná súkromná akciová spoločnosť. Predmetom činnosti spoločnosti je podľa predloženej Zakladateľskej zmluvy a stanov spoločnosti hlavne vykonávanie činnosti v oblasti výroby a predaja spínačov pre tepelné špirály, ventilátory, multifunkčné spínače, relé, zbernicové systémy a konvektory jednosmerného prúdu a akékoľvek iné výrobky spoločnosti pre automobilový priemysel, priemysel zameraný na výrobu úžitkových vozidiel a zariadení, ako aj iné ďalšie činnosti.
Z vyššie uvedených skutočností vyplýva, že spoločnosť Stribel Ireland je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť Stribel Hungary  je spoločnosť s ručením obmedzeným zapísaná podľa právneho poriadku Maďarska a v obchodnom registri vedenom Ministerstvom spravodlivosti je vedená pod číslom 07-09-016699. Predmetom činnosť spoločnosti je, podľa predloženého výpisu z obchodného registra, výroba elektrických a elektronických zariadení pre motorové vozidlá.
Z vyššie uvedených skutočností vyplýva, že spoločnosť Stribel Hungary je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov. 
Podľa § 9 ods. 3 zákona časť podniku podnikateľa je organizačná zložka podniku alebo aktíva, na ktorých základe možno dosahovať obrat.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Ako už bolo uvedené vyššie, s Oznámením koncentrácie bola úradu predložená Predbežná dohoda zo dňa 17.07.2009, z ktorej vyplynul záujem podnikateľa Flextronics nadobudnúť prostredníctvom výlučne kontrolovanej dcérskej spoločnosti Flextronics Hungary alebo inej svojej plne kontrolovanej dcérskej spoločnosti, majetok podnikateľa Stribel Production, podnikateľa HS Elektronik, podnikateľa Stribel Czech, podnikateľa Stribel Ireland, podnikateľa a obchodný podiel v podnikateľovi Stribel Hungary. V doplnení Oznámenia koncentrácie bol úradu doručený návrh Zmluvy o kúpe majetku a akcií, z ktorého vyplynul predmet nadobudnutia kontroly. 
 Podpisom predmetnej Predbežnej dohody podnikateľ Flextronics prostredníctvom svojej dcérskej spoločnosti Flextronics Hungary záväzne prejavil vôľu nadobudnúť v Zmluve o kúpe majetku a akcií špecifikovaný majetok a obchodný podiel, pričom spoločnosť Alcoa Automotive GmbH ako spoločnosť patriaca do ekonomickej skupiny spoločnosti Alcoa Inc., ktorá vykonáva nepriamu kontrolu nad všetkými nadobúdanými spoločnosťami, vyjadrila svoj súhlas so znením predmetnej Predbežnej dohody.
Zo znenia Predbežnej dohody ako aj zo znenia návrhu Zmluvy o kúpe majetku a akcií vyplýva, že podnikateľ Flextronics nadobudne nepriamu výlučnú kontrolu, a to prostredníctvom výlučne kontrolovanej dcérskej spoločnosti Flextronics Hungary nad časťou podniku podnikateľa Stribel Production, prostredníctvom výlučne kontrolovanej dcérskej spoločnosti Flextronics Hungary nad časťou podniku podnikateľa HS-Elektronik, prostredníctvom výlučne kontrolovanej dcérskej spoločnosti Flextronics Czech nad časťou podniku podnikateľa Stribel Czech, prostredníctvom výlučne kontrolovanej dcérskej spoločnosti Flextronics Cork nad časťou podniku podnikateľa Stribel Ireland a prostredníctvom výlučne kontrolovanej dcérskej spoločnosti Flextronics Austria výlučnú kontrolu nad podnikom podnikateľa Stribel Hungary. 
Z uvedeného teda vyplýva, že na základe Zmluvy o kúpe majetku a akcií získa podnikateľ Flextronics nepriamu výlučnú kontrolu nad časťou podniku podnikateľa Stribel Production, nad časťou podniku podnikateľa HS-Elektronik, nad časťou podniku podnikateľa Stribel Czech, nad časťou podniku podnikateľa Stribel Ireland a nad podnikom podnikateľa Stribel Hungary, čím vznikne koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Flextronics.
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie je podnikateľ Flextronics ako nadobúdateľ nepriamej výlučnej kontroly ako aj podnikateľ Stribel Production, podnikateľ  HS-Elektronik, podnikateľ Stribel Czech, podnikateľ Stribel Ireland, nad časťami ktorých sa kontrola získava a tiež podnikateľ Stribel Hungary, nad podnikom ktorého sa kontrola získava. 
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej      46 000 000 eur (1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na skutočnosť, že úrad posudzoval koncentráciu, ktorá  vznikne na základe Zmluvy o kúpe majetku a akcií, ktorej podmienky a podpis boli dojednané v dokumente Predbežná dohoda podpísanom dňa 17.07.2009, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2008. 
Podnikateľ Flextronics podľa Oznámenie koncentrácie v účtovnom období predchádzajúcom roku vzniku koncentrácie, teda v účtovnom období od 01.04.2008 do 31.03.2009, dosiahol celosvetový obrat presahujúci sumu 46 000 000 eur (1 385 796 000 Sk). Podnikateľ Flextronics v uvedenom účtovnom období dosiahol na území Slovenskej republiky prostredníctvom dovozov svojich výrobkov obrat presahujúci sumu 14 000 000 eur (421 764 000 Sk).
Za nadobúdaných podnikateľov resp. časti podnikov podnikateľov, podľa Oznámenia koncentrácie v účtovnom období predchádzajúcom roku vzniku koncentrácie dosiahol podnikateľ Stribel Production prostredníctvom časti podniku, ktorá je predmetom danej transakcie, celosvetový obrat v sume presahujúcej sumu 46 000 000 eur (1 385 796 000 Sk), pričom na území Slovenskej republiky dosiahol obrat nepresahujúci sumu 14 000 000 eur (421 764 000 Sk). 
Ostatný podnikatelia, ktorí sú účastníkmi predmetnej koncentrácie dosahovali obrat v roku 2008 výlučne v rámci ekonomickej skupiny.
Na základe vyššie uvedených ustanovení zákona v nadväznosti na výšky obratov, ktoré prekročili podnikateľ Flextronics ako aj podnikateľ Stribel Production prostredníctvom časti podniku, ktorá je predmetom danej transakcie, na území Slovenskej republiky a tiež celosvetovo, úrad zistil, že podnikateľ Flextronics a podnikateľ Stribel Production dosiahli zákonom požadovaný obrat, a teda posudzovaná koncentrácia podlieha kontrole úradu podľa § 10 ods. 1 písm. b) zákona.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ Flextronics je globálnym poskytovateľom služieb v oblasti vertikálne integrovaného progresívneho navrhovania a poskytuje prevažne služby v oblasti výroby elektroniky pre výrobcov originálnych zariadení. Výrobné služby v oblasti elektroniky, ktoré spoločnosť vykonáva, predstavujú služby týkajúce sa výroby dosiek s plošnými spojmi a ohybnými spojmi, montáž a výroba systémov, logistika, popredajné služby, návrhárske a inžinierske služby, služby v oblasti výroby originálnych návrhov a návrh a výroba komponentov. 
Podnikateľ Flextronics poskytuje svoje vyššie menované služby výrobcom originálnych zariadení v oblastiach:
-	infraštruktúra, ktorá zahŕňa sieťové a komunikačné zariadenia, ako napr. základné stanice, smerovače a prepínače, optické a optické sieťové koncové zariadenia a produkty pre pripojenie domácností - prijímače a dekodéry digitálneho signálu, DSL/káblové modemy,
-	mobilné komunikačné zariadenia vrátane mikrotelefónov pracujúcich na základe viacerých platforiem, 
-	počítačové systémy vrátane výrobkov – stolné a prenosné počítače, elektronické hry a servery,
-	digitálne zariadenia určené pre spotrebiteľov vrátane zariadení pre domácu zábavu, tlačiarní, kopírok a kamier,
-	priemyselný tovar, polovodiče a biela technika vrátane domácich spotrebičov, priemyselných meracích zariadení, čítačiek čiarových kódov, samoobslužných stojanov, solárnych zariadení a testovacích zariadení, 
-	výrobky pre automobilový, lodiarsky a letecký priemysel vrátane navigačných prístrojov, radarov a palubných dosiek, rádiových komponentov,
-	zdravotníckych zariadení vrátane zariadení na prenos liekov, diagnostických telemedicínskych a jednorazových medicínskych zariadení.
Ako vyplýva z vyššie uvedeného, podnikateľ Flextronics poskytuje svoje výrobky a služby v širokom rozsahu odvetví aj vzhľadom na schopnosť ľahko prechádzať z výroby jedného výrobku na výrobu iného výrobku, čo je umožnené charakterom výrobných procesov a využívaných zariadení. Vo všeobecnosti je možné uviesť, že u poskytovateľov výrobných služieb v oblasti elektroniky, akým je i podnikateľ Flextronics, je možná zmena na strane ponuky, teda vyrábaných výrobkov, pričom táto zmena nie je zvyčajne z hľadiska času a nákladov náročná. 
Výrobcovia originálnych zariadení obstarávajú výrobné služby v oblasti elektroniky najmä z vlastných zdrojov, ale aj od iných výrobcov originálnych zariadení a od ďalších externých poskytovateľov výrobných služieb v oblasti elektroniky, medzi ktorých patrí aj podnikateľ Flextronics. Preto na tomto trhu je charakteristické, že odberatelia externých poskytovateľov jednotlivých výrobných služieb v oblasti elektroniky predstavujú zároveň istý druh konkurencie.
Podnikateľ Flextronics navrhuje, vyrába, opravuje a poskytuje servis na výrobky, ktoré nesú názvy značiek jej odberateľov, výrobcov originálnych zariadení, ku ktorým patria spoločnosti Casio, Cisco Systems, Dell, Eastman Kodak, Ericsson, Hewlett-Packard, Microsoft, Motorola, Research on Motion, Sony, Sony-Ericsson, Sun Microsystems a Xerox.
Podnikateľ Flextronics má svoje výrobné závody v Severnej a Južnej Amerike, v Európe a Ázii, pričom realizuje svoje výrobky a poskytuje služby medzi jednotlivými krajinami. Prekážky týkajúce sa cezhraničného obchodu nie sú výrazné, nakoľko náklady na prepravu sú v porovnaní s cenou výrobkov a služieb relatívne nízke a normy a špecifikácie na tieto výrobky sú na celom svete podobné
Podnikateľ Flextronics, ako už bolo vyššie uvedené,  realizuje svoje obraty na území Slovenskej republiky výlučne prostredníctvom dovozov.
Podnikateľ Flextronics nedodáva na územie Slovenskej republiky svoje výrobky a služby žiadnemu odberateľovi v automobilovom priemysle.
Časť podniku podnikateľa Stribel Production, časť podniku podnikateľa HS-Elektronik, časť podniku podnikateľa Stribel Czech, časť podniku podnikateľa Stribel Ireland a podnikateľ Stribel Hungary (ďalej len „nadobúdaní podnikatelia Stribel“), nad ktorými predmetnou transakciou podnikateľ Flextronics nadobudne nepriamu výlučnú kontrolu sú poskytovateľmi služieb v  oblasti výroby pre výrobcov originálnych zariadení a navrhujú a vyrábajú elektrické ovládače pre ventilátory a žhaviace špirály ako aj multifunkčné ovládače, relé a elektrické rozvodnice pre ľahké úžitkové a komerčné vozidlá. 
Nadobúdaní podnikatelia Stribel dosiahli na území Slovenskej republiky v predchádzajúcom účtovnom období len minimálne obraty.
Z Oznámenia koncentrácie vyplýva, že aj napriek skutočnosti, že tak podnikateľ Flextronics ako aj nadobúdaní podnikatelia Stribel poskytujú služby v oblasti výroby pre výrobcov originálnych zariadení v automobilovom priemysle, ich aktivity v tejto oblasti sa neprekrývajú na území Slovenskej republiky. 
Vzhľadom na skutočnosť, že úrad rozhodol ako bude uvedené nižšie, úrad sa v tomto liste nebude bližšie zaoberať špecifikáciou tovarových ako ani geografických trhov, na ktorých pôsobí podnikateľ Flextronics ako aj nadobúdaní podnikatelia Stribel a v predmetnom prípade necháva definíciu tovarových relevantných trhov ako aj priestorových trhov otvorené.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
Podnikateľ Flextronics ako nepriamy nadobúdateľ kontroly nad nadobúdanými podnikateľmi Stribel, je spoločnosť poskytujúca služieb v oblasti výroby elektroniky pre výrobcov originálnych zariadení. Nadobúdaní podnikatelia Stribel sú poskytovateľmi služieb v  oblasti výroby pre výrobcov originálnych zariadení v oblasti automobilového priemyslu.
Podľa vyjadrenia účastníka konania, t.j. podnikateľa Flextronics, dôvodom vzniku predmetnej koncentrácie je najmä očakávané rozšírenie rozsahu služieb, ktoré ponúka svojim odberateľom, výrobcom originálnych zariadení, v oblasti automobilového priemyslu, ako aj väčšie úspory z rozsahu a iné výhody v oblasti hospodárnosti. Podnikateľ Flextronics realizáciou predmetnej koncentrácie získa tiež väčšiu diverzifikáciu svojej ponuky výrobkov a ponúkaných služieb a získanie väčšej konkurencieschopnosti.
Vzhľadom na skutočnosť, že tak ako podnikateľ Flextronics aj nadobúdaní podnikatelia Stribel poskytujú výrobcom originálnych zariadení  služby v oblasti výroby v oblasti automobilového priemyslu, ich činnosti sa prekrývajú a úrad túto koncentráciu považuje za horizontálnu koncentráciu.
Vzhľadom na skutočnosť, že podnikateľ Flextronics má na území Slovenskej republiky jednu nepriamo kontrolovanú spoločnosť, ktorá v súčasnosti nevykonáva žiadnu podnikateľskú činnosť a svoj obrat na území Slovenskej republiky dosahuje výlučne prostredníctvom dovozov, pričom na územie Slovenskej republiky nedodáva svoje výrobky a služby žiadnemu odberateľovi v automobilovom priemysle a nadobúdaní podnikatelia Stribel dodávajú na územie Slovenskej republiky výrobky odberateľom v automobilovom priemysle, pričom na území Slovenskej republiky nevykonávajú výrobnú činnosť, úrad konštatuje, že činnosti podnikateľa Flextronics a nadobúdaných podnikateľov Stribel nie sú na území Slovenskej republike v žiadnom, ani horizontálnom ani vertikálnom vzťahu a trhy, na ktorých pôsobí podnikateľ Flextronics a trhy na ktorých pôsobia nadobúdaní podnikatelia Stribel sa na území Slovenskej republiky neprekrývajú.
Z vyššie uvedeného vyplýva, že po realizácii predmetnej koncentrácie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa Flextronics na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 4356/PMÚ SR/2009 zo dňa 24.11.2009 vyzval účastníka správneho konania, t.j. podnikateľa Flextronics pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom 4368/2009 zo dňa 25.11.2009 sa podnikateľ Flextronics k predmetnej výzve úradu vyjadril a oznámil úradu informáciu o skutočnosti, že podnikateľ Flextronics kontroluje na území Slovenskej republiky jednu dcérsku spoločnosť. Úrad uvedenú skutočnosť zohľadnil v tomto rozhodnutí.
Vo vyššie uvedenom liste podnikateľ Flextronics tiež uviedol, že berie na vedomie závery úradu uvedené v predmetnej výzve úradu a okrem vyššie uvedenej skutočnosti nenavrhuje žiadne doplnenie. 
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
advokát
Čechová & Partners
Štúrova 4
811 02 Bratislava